Dié iPhones vries weens fabrieksfout | Netwerk24
Dié iPhones vries weens fabrieksfout
Deur Petrus Malherbe 03 September 2018 10:44
Apple het erken dat 'n fabrieksfout veroorsaak dat 'n klein aantal iPhone 8-toestelle nie behoorlik werk nie. Foto: Unsplash
Besit jy 'n iPhone 8 wat gereeld vries en by tye net vanself afgaan?
Apple het erken dat 'n "baie klein persentasie" iPhone 8-slimfone geraak word deur 'n fabrieksfout wat veroorsaak dat die toestel nie reg werk nie.
Die maatskappy sê in 'n inskrywing op sy webwerf hy is bereid om enige iPhone 8 wat deur die fout geraak word, gratis te herstel.
Apple voeg by dat net sekere slimfone wat tussen spesifieke datums vervaardig is, deur die fout geraak word.
Die betrokke fone is tussen September 2017 en Maart 2018 in Australië, China, Hong Kong, Indië, Japan, Macau, Nieu-Seeland en Amerika verkoop.
iPhones wat in Suid-Afrika verkoop is in daardie periode, word nie deur die fabrieksfout geraak nie.
So ook nie enige eienaar van 'n iPhone 8 Plus, iPhone X of enige ander iPhone wat in daardie tyd aangeskaf is nie.
Indien jy wel jou iPhone 8 tussen September en Maart in enige van bogenoemde lande gekoop het en tans probleme met jou toestel ervaar, kan jy op Apple se webwerf nagaan of jy kwalifiseer vir gratis herstelwerk.